《由赤金湖至赤金峡抵玉门县宿》
清代·成书

披沙丽水讵堪寻，湖峡犹然号赤金。尽日轮蹄走戈壁，几家烟火傍嵚崟。

荒原夏月无青草，独树残阳有怪禽。忽听谯楼吹觱栗，旅怀枨触倍难禁。

作者简介：（?—1821）清满洲镶白旗人，穆尔察氏，字倬云，号误庵。乾隆四十九年进士，由主事累官户部右侍郎。工诗，尤长古体。有《多岁堂诗集》、《古诗选》。